CELEX: 32021D1145
Language: ro
Date: 2021-06-30 00:00:00
Title: Decizia de punere în aplicare (UE) 2021/1145 a Comisiei din 30 iunie 2021 privind aplicarea Directivei 2009/103/CE a Parlamentului European și a Consiliului în ceea ce privește controalele asigurării de răspundere civilă auto pentru autovehiculele care staționează în mod obișnuit în Muntenegru și în Regatul Unit (Text cu relevanță pentru SEE)

13.7.2021   
               
               
                  RO
               
               
                  Jurnalul Oficial al Uniunii Europene
               
               
                  L 247/100
               
            
         DECIZIA DE PUNERE ÎN APLICARE (UE) 2021/1145 A COMISIEI
         din 30 iunie 2021
         privind aplicarea Directivei 2009/103/CE a Parlamentului European și a Consiliului în ceea ce privește controalele asigurării de răspundere civilă auto pentru autovehiculele care staționează în mod obișnuit în Muntenegru și în Regatul Unit
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Directiva 2009/103/CE a Parlamentului European și a Consiliului din 16 septembrie 2009 privind asigurarea de răspundere civilă auto și controlul obligației de asigurare a acestei răspunderi (1), în special articolul 2 litera (b), coroborat cu articolul 8 alineatul (2),
         întrucât:
         
                     (1)
                  
                  
                     În conformitate cu articolul 8 alineatul (1) al doilea paragraf din Directiva 2009/103/CE, vehiculele care staționează în mod obișnuit pe teritoriul unei țări terțe ar trebui să fie considerate, în ceea ce privește cartea verde valabilă sau certificatul de asigurare încheiat la trecerea frontierei, ca vehicule care provin în mod obișnuit din Uniune, în cazul în care birourile naționale ale tuturor statelor membre garantează individual, fiecare în conformitate cu propriile dispoziții legale privind asigurarea obligatorie, plata despăgubirilor prejudiciilor produse în accidentele provocate pe teritoriul lor de astfel de vehicule.
                  
               
                     (2)
                  
                  
                     Conform articolului 2 din Directiva 2009/103/CE, articolul 8 din directiva menționată se aplică vehiculelor care staționează în mod obișnuit pe teritoriul unei țări terțe sub rezerva încheierii unei convenții între birourile naționale ale asigurătorilor din statele membre și biroul național al asigurătorilor din țara terță respectivă. În plus, pentru ca articolul 8 din directiva menționată să se aplice unor astfel de vehicule, Comisia ar trebui să stabilească data aplicării acestei dispoziții pentru vehiculele respective, precum și tipurile de vehicule cărora urmează să li se aplice această dispoziție, după ce s-a asigurat, în strânsă cooperare cu statele membre, că o asemenea convenție a fost încheiată.
                  
               
                     (3)
                  
                  
                     La 30 mai 2002, birourile naționale ale asigurătorilor din statele membre ale Spațiului Economic European și din alte state asociate au încheiat o convenție în temeiul căreia plata despăgubirilor prejudiciilor produse în accidentele provocate pe teritoriul lor, cauzate de vehicule care staționează în mod obișnuit pe teritoriul celorlalte părți la această convenție, este garantată, indiferent dacă aceste vehicule sunt asigurate sau nu (denumită în continuare „convenția”).
                  
               
                     (4)
                  
                  
                     La 6 ianuarie 2021, birourile naționale ale asigurătorilor din statele membre și din Andorra, Bosnia și Herțegovina, Islanda, Liechtenstein, Norvegia, Serbia, Elveția și Regatul Unit au semnat un addendum la convenție prin care aceasta a fost modificată pentru a include biroul național al asigurătorilor din Muntenegru. Addendumul prevede modalități practice de eliminare a controalelor asigurărilor pentru vehiculele care staționează în mod obișnuit pe teritoriul Muntenegrului și care intră sub incidența convenției.
                  
               
                     (5)
                  
                  
                     Biroul național al asigurătorilor din Regatul Unit a fost semnatar al Convenției din 30 mai 2002. Retragerea Regatului Unit al Marii Britanii și Irlandei de Nord din Uniunea Europeană nu a schimbat situația în ceea ce privește angajamentele biroului său național al asigurătorilor față de celelalte birouri naționale ale asigurătorilor vizate.
                  
               
                     (6)
                  
                  
                     Prin urmare, sunt îndeplinite toate condițiile de eliminare a controalelor asigurării de răspundere civilă auto în conformitate cu Directiva 2009/103/CE pentru vehiculele care staționează în mod obișnuit în Muntenegru și în Regatul Unit,
                  
               ADOPTĂ PREZENTA DECIZIE:
         
            Articolul 1
            De la 2 august 2021, statele membre se abțin de la efectuarea de controale ale asigurării de răspundere civilă pentru toate tipurile de vehicule care staționează în mod obișnuit în Muntenegru, cu excepția vehiculelor militare înmatriculate în țara respectivă, la intrarea lor în Uniune.
         
         
            Articolul 2
            De la 2 august 2021, statele membre se abțin de la efectuarea de controale ale asigurării de răspundere civilă pentru toate tipurile de vehicule care staționează în mod obișnuit în Regatul Unit, cu excepția vehiculelor militare înmatriculate în țara respectivă, la intrarea lor în Uniune.
         
         
            Articolul 3
            Statele membre informează de îndată Comisia cu privire la măsurile adoptate pentru aplicarea prezentei decizii.
         
         
            Articolul 4
            Prezenta decizie intră în vigoare în a douăzecea zi de la data publicării în Jurnalul Oficial al Uniunii Europene.
         
         
            Adoptată la Bruxelles, 30 iunie 2021.
            
               
                  Pentru Comisie
               
               
                  Președintele
               
               Ursula VON DER LEYEN
            
         
         
            (1)  JO L 263, 7.10.2009, p. 11.